b'\n_START_ARTICLE_\nPsihologija barv\n_START_PARAGRAPH_\nPsihologija barv je veda (\xc5\xa1tudija), ki se ukvarja z vplivom barvah na ljudi in njihovo obna\xc5\xa1anje._NEWLINE_Na \xc4\x8dlovekovo dojemanje okolja mo\xc4\x8dno vplivajo barve. So eden najpomembnej\xc5\xa1ih dejavnikov vizualne komunikacije. Na podlagi njih si ustvarimo interpretacije in mnenja. Te nas lahko nad dolo\xc4\x8deno temo, projektom ali izdelkom navdu\xc5\xa1ijo ali nas od njega odbijajo. Vsaka barva oz. barvna kombinacija ima svojo sporo\xc4\x8dilnost in vzbuja v \xc4\x8dloveku razli\xc4\x8dne \xc4\x8dustvene reakcije. Te so odvisne od izku\xc5\xa1enj osebe in njenega mi\xc5\xa1ljenja, razli\xc4\x8dne za vsakega posameznika.\n_START_SECTION_\nPrakti\xc4\x8dna uporaba vpliva barv na ljudi\n_START_PARAGRAPH_\n\xc4\x8ceprav so barve zgolj sekundarne lastnosti snovi, jih s pridom izkori\xc5\xa1\xc4\x8damo. Vodilne panoge, v katerih so barve zelo pomemben dejavnik, so ogla\xc5\xa1evanje, trgovina, tekstilna industrija, arhitektura in notranji dizajn, umetnost itd.\n_START_SECTION_\nVpliv barv na uporabnost in obiskanost spletnih strani\n_START_PARAGRAPH_\nNa uporabnost spletne strani vpliva ve\xc4\x8d elementov,predvsem prakti\xc4\x8dnost. \xc4\x8ce stran uporabnikom postane doma\xc4\x8da in prijazna za uporabo, jo bodo uporabljali, \xc4\x8de ne, jo bodo pozabili in ozna\xc4\x8dili za nezanimivo. Na spletnih straneh je najpomembnej\xc5\xa1a vsebina, saj uporabnik v slabi minuti oceni stran, ki mu mora podati zadostno koli\xc4\x8dino pomembnih podatkov in ne trati njegovega \xc4\x8dasa z nepotrebnimi informacijami. Zato je pomembno, da so projekti oz. podjetja na spletni strani jasno predstavljeni. Potencialni uporabniki spletne strani oz. stranke (v primeru, da svoje storitve ogla\xc5\xa1ujejo podjetja) niso potrpe\xc5\xbeljivi in \xc4\x8de iskane informacije na spletni strani ne najdejo dovolj hitro, jo zapustijo in i\xc5\xa1\xc4\x8dejo drugje. Prav zaradi tega je pomembno, da pri oblikovanju spletne strani uporabljamo barve, ki simbolizirajo podjetje, projekt ipd. ter uporabniku vzbujajo ob\xc4\x8dutke verodostojnosti, delavnosti, zaupanja. Dokazano je, da povpre\xc4\x8dni uporabnik v pribli\xc5\xbeno 27 sekundah oceni spletno stran za uporabno ali neuporabno. Pomembno je, da je informacija dosegljiva, to\xc4\x8dna, natan\xc4\x8dna, a\xc5\xbeurna in pomembna. Spletna stran mora biti estetsko in uporabno oblikovana, mo\xc5\xbenosti za neprimerne vsebinske, barvne in slikovne kombinacije so velike. Namen spletne strani je prepri\xc4\x8dati potro\xc5\xa1nika oz. uporabnika, da je spletna stran oz. zastopan izdelek ali projekt to, kar potrebuje. Za doseganje tega si je najbolje pomagati s kompozicijo in barvnimi kombinacijami, upo\xc5\xa1tevati pa je treba tudi, kak\xc5\xa1en psiholo\xc5\xa1ki vpliv imajo barve oz. kak\xc5\xa1ne ob\xc4\x8dutke nam vzbujajo.\n_START_SECTION_\nBarve spletnih strani\n_START_PARAGRAPH_\nBarve oz. barvne kombinacije spletne strani so na\xc4\x8deloma skladne z logotipom in ob\xc4\x8dutki, ki bi jih podjetje rado vzbudilo v uporabnikih strani oz. v potro\xc5\xa1nikih. Na spletni strani naj ne bi bilo uporabljenih preve\xc4\x8d barv, raziskave ka\xc5\xbeejo, da je najbolje uporabiti kombinacijo, ki obsega do \xc5\xa1tiri barve, sicer lahko stran daje vtis prenasi\xc4\x8denosti. Pomembno je, da je kombinacija nevsiljiva in estetska. Izbrana barvna kombinacija je temelj, na podlagi katerega je pripravljena barvna paleta spletne strani. Najbolj intenzivne barve je priporo\xc4\x8deno postaviti na sredino strani, saj se uporabniki tam zadr\xc5\xbeujejo najve\xc4\x8d \xc4\x8dasa. Ker si uporabniki, kot \xc5\xbee prej omenjeno, hitro ustvarijo mnenje o spletni strani in jo \xc5\xa1e hitreje zapustijo, je pomembno, da jih z barvami, slikami in spodbujenimi asociacijami \xc4\x8dim bolj pritegnemo. Za branje so najbolj\xc5\xa1e kombinacije temnega besedila na svetli podlagi, veliko pa je odvisno tudi od tega, kaj \xc5\xbeelimo, da uporabniki preberejo in na kaj naj se ne osredoto\xc4\x8dajo. Veliko spletnih strani i\xc5\xa1\xc4\x8de razpoznavnost - zato je nujno, da so elementi hitro prepoznavni ter da si jih uporabnik \xc4\x8dim bolj zapomni. Upo\xc5\xa1tevati je potrebno estetsko velikost in obliko besedila, uporabo barv, slik, skratka celotno vizualno podobo.'